20.

Centralizēta un vienota datu uzraudzības un kontroles sistēma F4E valde 2015. gadā saņēma informāciju par informācijas sistēmas iespējamu ieviešanu. Turpmāko mēnešu laikā tika veiktas sagatavošanās darbības, novērtējot F4E informācijas sistēmu pašreizējo statusu, datu kvalitāti un procesa izstrādes līmeni. Kad 2016. gada sākumā jaunais direktors uzsāka savu pienākumu izpildi, tika veikts ārējs novērtējums, ietverot ietekmes pētījumu, kā arī dažādu variantu izmaksu un ieguvumu analīzi. F4E saņēma ieteikumu, ka attiecīgu izmaksu pārvaldības IT rīku pakāpeniska ieviešana būtu visrentablākā un ar mazāko risku saistītā pieeja. Lai sasniegtu vēlamos izmaksu plānošanas un kontroles uzlabojumus, izmantos vispārējo datu modeli, lai uz tā pamata integrētu dažādas IT lietotnes. Tas ļaus integrēt datus, kas izriet no esošajiem moduļiem projektu vadībā, noviržu kontrolēšanā, pabeigšanas tāmes datubāzē un finansējuma piešķiršanas tabulā dažādajiem F4E projektiem. F4E ir sācis īstenot šos ārējā novērtējuma ieteikumus. Līgumu trekeris (Contract Tracker) F4E patiešām ir ieviesis līgumu trekeri, proti, portālu dokumentu apmaiņai ar piegādātājiem. Tas ļauj projektu komandām uzraudzīt un kontrolēt līgumu nodevumus. Saslēdzot ar Primavera grafiku platformu, ar trekeri var arī uzraudzīt atskaites punktus un projektu vispārējo virzību. Visiem jaunajiem līgumiem ir pieņemta šī trešās paaudzes sistēma. F4E 2015. gadā arī pieņēma lēmumu izstrādāt “Līgumu noviržu un grozījumu rīku” visu līgumu izmaiņu apstrādei. Šo rīku izstrādāja 2015. gadā, testēja 2016. gadā, bet tā divus galvenos moduļus (“F4E novirzi attiecībā uz piegādātāju” un “Piegādātāju novirzi”) sāka izplatīt 2016. gada jūlijā. “Līgumu noviržu un grozījumu rīks” ietver noviržu procesa izpildi, ietverot arī finanšu ietekmes pareizu reģistrēšanu, budžeta pieejamības pārbaudi pirms saistību izveides un savienojumu ar rezerves fondu. Šis rīks ir savienots ar līgumu trekera platformu, lai F4E un piegādātājs varētu vizualizēt konkrētam līgumam visas novirzes, kā arī tā statusu. Iegūtās vērtības pārvaldība (EVM) Lai noteiktu pašlaik īstenotā darba vērtību, F4E izmanto panāktā ITER kredīta summu salīdzinājumā ar prognozēto ITER kredīta vērtību (skatiet atbildi 18. punktā). Iekšējo revīziju veikšana Kopš 2016. gada jūnija F4E ir īstenojis visus iekšējās revīzijas rīcības plānus. To panāca, jo F4E vadība pievērsa šai konkrētajai jomai, kas rada bažas, pastiprinātu uzmanību,, kā 2016. gada jūnijā atzina F4E Revīzijas komiteja. Iekšējo revidentu (IAC) ziņojumi Divus uzdevumus, proti, saistībā ar neitrālo staru sistēmām un dzesēšanas kontūru sistēmām, pabeidza 2016. gada jūnijā. Pēc līgumu revīzijām dzesēšanas kontūru un kodoldegvielas cikla jomā iekšējās revīzijas struktūra izdeva septiņus ieteikumus, no kuriem F4E vadība pieņēma sešus (divus ļoti svarīgus, divus svarīgus un divus vēlamus). Pēc līgumu revīzijām neitrālo staru un elektronu ciklotronu energoapgādes un avotu jomā tika izdoti 15 ieteikumi, no kuriem F4E vadība pieņēma 13 (piecus ļoti svarīgus un astoņus svarīgus). Abus ziņojumus un F4E vadības ierosinātos attiecīgos rīcības plānus Revīzijas komiteja apsprieda un pozitīvi novērtēja 2016. gada jūnijā. IRD (Iekšējās revīzijas dienesta) ziņojumi IRD ir veicis otro pēcpārbaudi savai ierobežotajai pārbaudei attiecībā uz iepirkuma 03. daļas konkursa dialoga procedūru, lai pārskatītu abas darbības, kas nebija pabeigtas pirmās pēcpārbaudes laikā. Savā 2016. gada 15. jūnija galīgajā ziņojumā IRD atzina, ka attiecībā uz šiem diviem ieteikumiem F4E ir nesen noteicis attiecīgus mazināšanas pasākumus. Tā kā pasākumi bija īstenoti tikai nesen, to efektivitāti nevarēja novērtēt IRD apmeklējuma laikā, bet to atkārtoti novērtēs 2016. gada otrajā pusē, lai slēgtu ieteikumus. Pašlaik tiek pabeigti IRD uzdevumi saistībā ar iepirkuma nolīgumu īstenošanu, kuriem praktiskie darbi tika īstenoti 2015. gada oktobra pirmajā nedēļā. F4E2016. gada 7. jūnijā saņēma iepriekšēju ziņojuma projektu, savukārt šīs revīzijas noslēguma sanāksme ar F4E direktoru notika 8. jūlijā. Provizoriskajā projektā nebija nekādu kritiski nozīmīgu ieteikumu. Korporatīvā riska pārvaldība Kad 2016. gada jūnijā tika veikts un F4E pārvaldības struktūrām prezentēts pēdējais atjauninājums, pastāvēja tikai trīs ļoti augsta līmeņa riski, un tos cieši uzrauga F4E augstākā līmeņa vadītāji. Šos trīs riskus mazina ar septiņām darbībām. F4E 2016. gada jūnija atjauninājuma laikā papildus divām esošajām darbībām noteica piecas jaunas darbības, kuru īstenošanai ir vajadzīgs ilgāks laiks, nekā sākotnēji plānots. F4E uzsver, ka korporatīvo risku pārvaldība ir nepārtraukts process, kas ietilpst F4E kontroles vidē.